Ir-Regolament tal-Kummissjoni (KE) Nru 1261/2001
tas-27 ta’ Ġunju 2001
li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1260/2001 rigward il-kuntratti ta’ kunsinna tal-pitravi u ż-żieda u t-tnaqqis fil-prezz applikabbli għall-prezz tal-pitravi.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1260/2001 tad-19 ta’ Ġunju 2001 dwar l-organizzazzjoni komuni tas-swieq fis-settur taz-zokkor [1], u b’mod partikolari l-Artikolu 5(3) u l-Artikolu 19(5) tiegħu,
Billi:
(1) L-Anness III għar-Regolament (KE) Nru 1260/2001 li jistabbilixxi dispożizzjonijiet prinċipali għal kuntratti u ftehim fi ħdan il-kummerċ dwar xiri ta’ pitravi jiddefinixxi l-partijiet kontraenti bħala bejjiegħa tal-pitravi fuq naħa u fuq in-naħa l-oħra fabbrikanti taz-zokkor. Bejjiegħ jista jbigħ jew il-pitravi li jkun kabbar huwa stess jew il-pitravi li jkun xtara mingħand xi ħadd li jkabbar. Madankollu, minħabba l- importanza tal-kuntratti fi ħdan is-sistema ta’ kwoti, kuntratt li jkun ġie konkluż bejn fabbrikant u dak li jkabbar biss jista jitqies bħala kuntratt ta’ kunsinna għall-għan ta’ l-Artikolu 19(2) ta’ dak ir-Regolament.
(2) L-Artikolu 14(1) tar-Regolament (KE) Nru 1260/2001 jgħid li fabbrikant jista’ jgħaddi parti mill-produzzjoni tiegħu għas-sena tas-suq ta’ wara bħala parti mill-produzzjoni ta’ dik is-sena. Konsegwentement, għal dik is-sena tas-suq kuntratti ta’ kunsinna bil-prezz minimu għall-pitravi jistgħu jiġu konklużi biss minn fabbrikant rigward il-kwantità ta’ zokkor mill-kwota bażika tiegħu li jkun għadu ma pproduċiex. Għalhekk ir-rekwiżit imsemmi fl-Artikolu 19(2) ta’ dak ir-Regolament għandu jiġi irranġat fil-każ ta’ zokkor miġjub ‘il quddiem.
(3) Sabiex jiġi żgurat it-tħaddim sew tas-sistema ta’ kwoti it-termini "qabel iż-żrigħ" u "prezz minimu" kif użati fl-Artikolu 19 tar-Regolament (KE) Nru 1260/2001 għandhom jiġu definiti.
(4) L-Artikolu 5(1) tar-Regolament (KE) Nru 1260/2001 jitlob li fabbrikanti taz-zokkor li jixtru l-pitravi adattati biex jiġu proċessati f’zokkor u maħsuba għall-ipproċessar f’zokkor fi ħdan il-kwota massima iħallsu għallinqas il-prezz minimu aġġustat b’żieda jew tnaqqis fil-prezz li jippermetti għal devjazzjonijiet mill-kwalità standard.
(5) Il-kwalità, u għalhekk il-valur, tal-pitravi zokkrin jiddependi ħafna mill-kontenut ta’ zokkor.
(6) L-iktar metodu adattat sabiex jiġi stabbilit il-valur ta’ pitravi ta’ kwalità differenti mill-kwalità standard huwa li tkun stabbilita skala ta’ żidiet u tnaqqis ta’ prezzijiet espressi bħala perċentwal tal-prezz minimu.
(7) L-esperjenza miksuba fuq perjodu twil ta’ żmien minn dawk li huma konċernati uriet li għandhom jitħallew jinkludu fil-kuntratti jew ftehim tagħhom fi ħdan in-negozju definizzjoni tal-pitravi adattati għall-ipproċessar f’zokkor. Xi tip ta’ skala tal-Komunità tista’ tiġi stabbilita għall-pitravi li fil-Komunità huma meqjusa tajbin biex jiġu proċessati f’zokkor. Tnaqqis ieħor għandu jiġi speċifikat fejn din id-definizzjoni tirreferixxi għal kontenut ta’ zokkor li jkun inqas mill-inqas kontenut ta’ zokkor fl-iskala tal-Komunità. Għandu jkun hemm dispożizzjoni biex din id-definizzjoni titfassal mill-Istati Membri meta l-partijiet kontraenti ma jiftehmux fuq id-definizzjoni.
(8) Prinċipalment minħabba kondizzjonijiet klimatiċi, il-valur industrijali ta’ pitravi imkabbra fl-Italja huwa differenti ħafna minn dak ta’ pitravi mkabbra fit-Tramuntana tal-Komunità. Id-differenza t’hawn fuq fil-valur industrijali tal-pitravi għandha għalhekk tiġi kkunsidrata.
(9) Ir-regoli dettaljati ta’ applikazzjoni stabbiliti f’dan ir-Regolament jieħdu post dawk preskritti fir-Regolament tal-Kummissjoni (KEE) Nru 246/68 tad-29 ta’ Frar 1968 li jippreskrivi regoli li jiddiferenzjaw bejn kuntratti ta’ kunsinna għall-pitravi [2], ir-Regolament tal-Kummissjoni (KEE) Nru 2497/69 tat-12 ta’ Diċembru 1969 dwar iż-żieda u tnaqqis ta’ prezzijiet applikabbli għall-prezzijiet tal-pitravi [3] u r-Regolament tal-Kummissjoni (KEE) Nru 2571/69 tat-22 ta’ Diċembru 1969 dwar it-tnaqqis applikabbli għall-prezzijiet tal-pitravi zokkrin fl-Italja [4]. Dawk ir-Regolamenti għandhom, għalhekk, jitħassru.
(10) Il-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għaz-Zokkor,
ADOTTAT DAN IR-REGOLAMENT:
L- Artikolu 1
Għall-għanijiet ta’ l-Artikolu 19(2) tar-Regolament (KE) Nru 1260/2001, kuntratt konkluż bejn fabbrikant taz-zokkor u bejjiegħ tal-pitravi li jkabbar il-pitravi tiegħu stess għandu jitqies bħala kuntratt ta’ kunsinna.
L- Artikolu 2
Għall-għanijiet ta’ l-Artikolu 19(2) tar-Regolament (KE) Nru 1260/2001, il-kwota bażika ta’ fabbrikant li jgħaddi parti mill-produzzjoni tiegħu ‘l quddiem għas-sena tas-suq ta’ wara skond l-Artikolu 14 ta’ dak ir-Regolament għandha titnaqqas għal dik is-sena bil-kwantità miġjuba ‘l quddiem.
L- Artikolu 3
Kuntratti konklużi qabel iż-żrigħ u
- qabel l-1 ta’ April fl-Italja u l-Greċja, jew
- qabel l-1 ta’ Mejju fi Stati Membri oħra biss
għandhom jitqiesu bħala kuntratti ta’ qabel iż-żrigħ
L- Artikolu 4
Il-prezz minimu msemmi fl-Artikolu 19(2) tar-Regolament (KE) Nru 1260/2001 għandu jiġi aġġustat għal kull kunsinna ta’ pitravi billi jiġu applikati ż-żidiet u t-tnaqqis tal-prezzijiet iffissati fl-Artikolu 5 ta’ dan ir-Regolament.
L- Artikolu 5
1. Il-prezz minimu msemmi fl-Artikolu 5(1) tar-Regolament (KE) Nru 1260/2001 għandu jkun, għal kull 0,1 % ta’ kontenut ta’ sukrosju:
(a) miżjud b’mhux inqas minn:
(i) 0,9 % għal kontenut li jeċċedi is-16 % iżda ma jeċċedix it-18 %,
(ii) 0,7 % għal kontenut li jeċċedi it-18 % iżda ma jeċċedix id-19 %,
(iii) 0,5 % għal kontenut li jeċċedi id-19 % iżda ma jeċċedix l-20 %;
(b) imnaqqas b’mhux iktar minn:
(i) 0,9 % għal kontenut taħt is-16 % iżda mhux taħt il-15,5 %,
(ii) 1,0 % għal kontenut taħt il-15,5 % iżda mhux taħt l-14,5 %.
Il-prezz għall-pitravi b’kontenut ta’ sukrosju li jeċċedi l- 20 % m’għandux ikun inqas mill-prezz minimu aġġustat għal pitravi b’kontenut ta’ 20 % ta’ sukrosju.
2. Minkejja l-paragafu 1, fl-Italja iż-żidiet u t-tnaqqis perèntwali msemmija fil-paragrafu 1(a) u (b) għandhom jiġu moltiplikati b’koeffiċċjent ta’ 0,75.
L- Artikolu 6
1. Kuntratti u ftehim fi ħdan in-negozju u fi ħdan it-tifsira ta’ l-Artikolu 6 tar-Regolament (KE) Nru 1260/2001 jistgħu jiddisponu, meta mqabbla maż-żidiet u t-tnaqqis imsemmija fl-Artikolu 5, għal:
(a) iktar żidiet għall-kontenut ta’ sukrosju ta’ iktar minn 20 % u
(b) iktar tnaqqis għall-kontenut ta’ sukrosju taħt l-14,5 %
Dawn il-kuntratti u ftehim jistgħu, fil-każ ta’ pitravi b’kontenut ta’ sukrosju taħt l-14,5 %, jiddefinixxu l-pitravi adattati għall-ipproċessar f’zokkor jekk dawn il-kuntratti u ftehim jiddisponu għal iktar tnaqqis għall-kontenuti ta’ sukrosju taħt l-14,5 % iżda iktar mill-kontenut ta’ sukrosju minimu speċifikat f’dik id-definizzjoni.
Jekk id-definizzjoni msemmija fit-tieni subparagrafu ma tkunx inkluża fil-kuntratti u l-ftehim, l-Istat Membru konċernat jista jistabbilixxi dik id-definizzjoni. F’dak il-każ għandu jirranġa, fl-istess ħin, it-tnaqqis ieħor imsemmi f’dak is-subparagrafu.
2. Minkejja l-paragrafu 1, il-prezz minimu msemmi fl-Artikolu 5(1) tar-Regolament (KE) Nru 1260/2001 għandu jitnaqqas fl-Italja b’mhux iktar minn 0,75 % għal kull 0,1 % ta’ kontenut ta’ sukrosju fejn il-kontenut ta’ sukrosju jkun inqas minn 14,5 %
L- Artikolu 7
Ir-Regolamenti (KEE) Nru 246/68, (KEE) Nru 2497/69 u (KEE) Nru 2571/69 huma mħassra.
L- Artikolu 8
Dan ir-Regolament għandu jidħol fis-seħħ fl-ewwel ta’ Lulju 2001.
Għandu japplika mis-sena tas-suq 2001/02.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta’ Ġunju 2001.